Avtomototransport vositalari haydovchilarini tayyorlash, qayta tayyorlash va ularning malakasini oshirishni amalga oshiruvchi ta’lim tashkilotlarining reytingini aniqlash tartibi to‘g‘risidagi nizomni tasdiqlash haqida

Avtomototransport vositalari haydovchilarini tayyorlash, qayta tayyorlash va ularning malakasini oshirish tizimini tubdan takomillashtirish hamda sohada sog‘lom raqobat muhitini yaratish, ta’lim sifatini qat’iy nazorat qilishning shaffof va ta’sirchan mexanizmlarini joriy etish maqsadida Vazirlar Mahkamasi qaror qiladi:
 1. O‘zbekiston Respublikasi Ichki ishlar vazirligining avtomototransport vositalari haydovchilarini tayyorlash, qayta tayyorlash va ularning malakasini oshirishni amalga oshiruvchi ta’lim tashkilotlariga (keyingi o‘rinlarda — ta’lim tashkilotlari) doir ma’lumotlar asosida ularning reytingini aniqlash to‘g‘risidagi taklifi ma’qullansin.
 2. Quyidagilarni nazarda tutuvchi Avtomototransport vositalari haydovchilarini tayyorlash, qayta tayyorlash va ularning malakasini oshirishni amalga oshiruvchi ta’lim tashkilotlarining reytingini aniqlash tartibi to‘g‘risidagi nizom ilovaga muvofiq tasdiqlansin:
 ta’lim tashkilotlarining faoliyati va samaradorligini baholash orqali hududlar kesimida ularning reytingini aniqlash tartibi;
 ta’lim tashkilotlarining baholash reytingini indikatorlar asosida amalga oshirish tartibi;
 ta’lim tashkilotlarining baholash reytingini hisoblash metodikasi hamda baholash reytingi natijalari bo‘yicha ta’lim tashkilotlarining toifalarini belgilash tartibi.
 3. Belgilansinki:
 ta’lim tashkilotlari faoliyatini reyting baholash yil yakunlari bo‘yicha O‘zbekiston Respublikasi Ichki ishlar vazirligi Jamoat tartibini saqlash departamentining Yo‘l harakati xavfsizligi xizmati (keyingi o‘rinlarda — Yo‘l harakati xavfsizligi xizmati) tomonidan inson omilisiz ta’lim tashkilotlariga doir ma’lumotlar asosida ularning reytingini hisoblashning yagona avtomatlashtirilgan axborot tizimi (keyingi o‘rinlarda — axborot tizimi) orqali amalga oshiriladi va uning natijalari jamoatchilikka e’lon qilinadi;
 axborot tizimining sifatli va uzluksiz faoliyat ko‘rsatishi, ma’lumotlar bazasining shakllantirilishi, boshqa tizimlar bilan integratsiya qilinishi hamda texnik jihatdan qo‘llab-quvvatlash bo‘yicha ishlarning doimiy ravishda o‘tkazib borilishi Yo‘l harakati xavfsizligi xizmati tomonidan amalga oshiriladi;
 axborot tizimini yanada rivojlantirish va qo‘llab-quvvatlashni moliyalashtirish Davlat yo‘l harakati xavfsizligi xizmati xodimlarini rag‘batlantirish va mukofotlash jamg‘armasi hamda qonunchilik hujjatlarida taqiqlanmagan boshqa manbalar hisobidan amalga oshiriladi.
 4. O‘zbekiston Respublikasi Ichki ishlar vazirligi:
 2022-yil 1-sentabrga qadar ta’lim tashkilotlariga doir ma’lumotlar asosida ularning reytingini hisoblash axborot tizimini yaratsin va ishga tushirsin;
 O‘zbekiston Milliy teleradiokompaniyasi bilan birgalikda mazkur qarorning ahamiyati va mazmun-mohiyatini ommaviy axborot vositalari orqali keng yoritib borish choralarini ko‘rsin;
 manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda mazkur qarorga muvofiqlashtirsin.
 5. Ushbu qaror 2022-yil 1-sentabrdan e’tiboran kuchga kiradi.
 6. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Mazkur Nizom avtomototransport vositalari haydovchilarini tayyorlash, qayta tayyorlash va ularning malakasini oshirishni amalga oshiruvchi ta’lim tashkilotlari (keyingi o‘rinlarda — ta’lim tashkilotlari)ning reytingini aniqlash tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 baholash reytingi — reyting ko‘rsatkich (indikator)lari orqali ta’lim tashkilotlarining faoliyati samaradorligini baholash;
 yagona avtomatlashtirilgan axborot tizimi (keyingi o‘rinlarda — yagona axborot tizimi) — O‘zbekiston Respublikasi Ichki ishlar vazirligi Yo‘l harakati xavfsizligi xizmati (keyingi o‘rinlarda — YHXX) tomonidan ta’lim tashkilotlarining ta’lim xizmatlari natijasini baholashning yagona avtomatlashtirilgan apparat-dasturiy vositalar majmui.
 3. Ta’lim tashkilotlarining reytingini aniqlash ushbu Nizomga 1-ilovada keltirilgan sxemaga muvofiq amalga oshiriladi.
 4. Reyting baholash quyidagi ko‘rsatkich (indikator)lar asosida amalga oshiriladi:
 ta’lim tashkilotlari bitiruvchilarining haydovchilik guvohnomasini olish uchun nazariy va amaliy imtihon natijalari;
 ta’lim tashkilotlari bitiruvchilarining haydovchilik guvohnomasiga ega bo‘lgandan keyin, yil yakuniga qadar yo‘l harakati qoidalariga amal qilmaslik hollaridagi jarima ballari;
 yil yakuniga qadar qonuniy kuchga kirgan sud qaroriga asosan ta’lim tashkilotlari bitiruvchilari aybi bilan sodir etilgan yo‘l-transport hodisalari soni;
 ta’lim tashkilotlarida to‘liq shtatda faoliyat yuritadigan oliy ma’lumotga yoki ilmiy darajaga ega o‘qituvchilarning soni to‘g‘risida ma’lumotlar.
 5. Ta’lim tashkilotlari reytingini baholash mazkur Nizomning 4-bandida ko‘rsatilgan ko‘rsatkich (indikator)lar asosida YHXX tomonidan amalga oshiriladi.
 6. Reyting ballari axborot tizimlaridan olingan quyidagi ma’lumotlar asosida shakllantiriladi:
 o‘qituvchi va haydovchilikka nomzodlar to‘g‘risida ta’lim tashkilotlari tomonidan kiritiladigan ma’lumotlar;
 tadbirkorlik subyektlarining axborot tizimlaridagi hamda YHXXning yagona axborot tizimidagi imtihon natijalari;
 Ichki ishlar vazirligining axborot tizimlaridan yo‘l-transport hodisalari, yo‘l harakati qoidabuzarliklari bo‘yicha jarima ballari haqida ma’lumotlar.
 7. Ta’lim tashkilotlari reytingini aniqlash ushbu Nizomga 2-ilovada keltirilgan Avtomototransport vositalari haydovchilarini tayyorlash, qayta tayyorlash va ularning malakasini oshirishni amalga oshiruvchi ta’lim tashkilotlarining reytingini aniqlash mezonlari va hisoblash metodikasi asosida yagona axborot tizimi orqali amalga oshiriladi.
 8. Reyting quyidagi ko‘rsatkich (indikator)lar yordamida aniqlanadi:
 BB — ta’lim tashkilotlari bitiruvchilarining imtihon natijalari ko‘ra ushbu Nizomga 3-ilovaga muvofiq yig‘ilgan ballar;
 O‘FN — ta’lim tashkilotlarida to‘liq shtatda faoliyat yuritadigan fan nomzodi yoki undan yuqori ilmiy darajaga ega o‘qituvchilarning umumiy soni (har bir o‘qituvchi bir birlikda hisoblanadi);
 O‘OM — ta’lim tashkilotlarida to‘liq shtatda faoliyat yuritadigan ilmiy darajaga ega bo‘lmagan oliy ma’lumotli o‘qituvchilarning umumiy soni (har bir o‘qituvchi bir birlikda hisoblanadi);
 BJ — ta’lim tashkilotlari bitiruvchilarining haydovchilik guvohnomasiga ega bo‘lgandan keyin yil yakuniga qadar yo‘l harakati qoidalariga amal qilmaslik hollaridagi jarima ballari;
 BX — ta’lim tashkilotlari bitiruvchilari aybdor sifatida ko‘rsatilgan yo‘l-transport hodisalari soni;
 BS — ta’lim tashkilotlari bitiruvchilarining umumiy soni.
 9. Ta’lim tashkilotlari tomonidan yagona axborot tizimiga kiritilgan ma’lumotlar asosida real vaqt rejimida statistik va tahliliy ma’lumotlar shakllantiriladi.
 10. Ta’lim tashkilotlari faoliyati samaradorlik darajasi, aniqlangan indikatorlar miqdoriga qarab, 0 balldan 100 ballgacha reytingda baholanadi.
 11. Ko‘rsatkich (indikator)larni reyting baholash natijalariga muvofiq ta’lim tashkilotlari reytingi quyidagicha “qizil”, “sariq” va “yashil” toifalarga ajratiladi:
 81 balldan 100 ballgacha bo‘lgan ta’lim tashkiloti — “yashil”;
 51 balldan 80 ballgacha bo‘lgan ta’lim tashkiloti — “sariq”; 
 50 balldan past bo‘lgan ta’lim tashkiloti — “qizil”.
 12. Ta’lim tashkilotlarining reyting ball ko‘rsatkichlari respublika bo‘yicha yagona shaklda yuritiladi hamda yil yakunlari bo‘yicha Qoraqalpog‘iston Respublikasi, viloyatlar va Toshkent shahri bo‘yicha alohida hisoblab chiqiladi.
 Reyting natijalari har yili yanvar oyining 25-sanasida ommaviy axborot vositalari va ijtimoiy tarmoqlarda e’lon qilinadi.
 13. Ichki ishlar vazirligi tomonidan manfaatdor vazirlik va idoralar bilan birgalikda:
 reyting natijalari bo‘yicha faoliyat samaradorligi darajasi “yashil” deb topilgan ta’lim tashkilotlarining ijobiy ish tajribasi ommaviy axborot vositalarida va ijtimoiy tarmoqlar orqali keng jamoatchilikka yetkazib boriladi;
 “yashil” toifadagi ta’lim tashkilotlarining ijobiy ish tajribasini boshqa ta’lim tashkilotlariga joriy etish va ommalashtirish bo‘yicha seminar-treninglar tashkil etish choralari ko‘riladi.
 14. Reyting natijalariga ko‘ra “yashil”, “sariq” va “qizil” toifalarga kiruvchi ta’lim tashkilotlariga ushbu Nizomga 4-ilovada ko‘rsatilgan namunadagi “farqlovchi belgi (logotip)” beriladi.
 Bunda, “farqlovchi belgi (logotip)” ta’lim tashkiloti binosining old kirish qismiga va avtotransport vositalarining old/orqa oynasiga majburiy o‘rnatiladi.
 Mazkur farqlovchi belgilar qat’iy hisobda turadi va reyting natijalaridan kelib chiqib ta’lim tashkilotlariga beriladi. 
 15. Ushbu Nizom talablarini buzishda aybdor shaxslar qonunchilik hujjatlarida belgilangan tartibda javob beradilar.